runetrust/blame-folketinget-dk huggingface dataset:
Lars Barfoed (KF), 2012-03-23:
Børneattesterne har den meget, meget vigtige funktion at forebygge seksuelle overgreb mod børn, og det er jo noget, som vi er fælles om alle sammen at sætte alt ind på at undgå.
Så på mange måder er det her en vigtig sag, og nu gennemfører vi altså med lovforslaget en udvidelse til flere arbejdsfunktioner end de, hvor man direkte beskæftiger sig med børnene.
Man udvider det til folk, der fast færdes blandt børn og derved har mulighed for at få en direkte kontakt med børn.
Disse arbejdsfunktioner bliver også omfattet af reglerne.
Det er vi i Det Konservative Folkeparti meget enige i.
Men det er vigtigt, vil jeg godt sige, at der i den bekendtgørelse, som ministeren så nu får en bemyndigelse til at udarbejde, er klarhed i reglerne.
Det har andre også været inde på.
Der må ikke være usikkerhed om, hvilke funktioner der er omfattet, og hvilke der ikke er omfattet.
Når vi nu gerne vil skabe mere tryghed i institutionerne, hører den tryghed også sammen med, at man er tryg, med hensyn til om man har gjort det, man skal, og derfor skal der være klare regler.
Jeg vil sige, som også andre har sagt det, at der skal være en afgrænsning, så man ikke fuldstændig udvander området til alle, som ud fra nogen som helst teoretisk mulighed nogen sinde kunne komme til at beskæftige sig med eller møde nogle børn, mens de står og arbejder.
Altså, det kan komme til at gå for vidt, således at det bliver udvandet, og derfor er det vigtigt, at der er en balance i det, og at der er klarhed i det.
Med de ord vil Det Konservative Folkeparti i øvrigt støtte lovforslaget.
Anders Samuelsen (LA), 2012-03-23:
Vores ordfører på området kan desværre ikke være til stede i dag, men på Liberal Alliances vegne skal jeg sige, at vi støtter forslaget, selv om vi også er opmærksomme på, at vi med forslaget giver ministeren en ret stor bemyndigelseskompetence.
Man skal altid være opmærksom på, om det er godt eller ej, altså om vi risikerer at komme i en situation, hvor man med lidt for løs hånd giver ministeren en mulighed for reelt set at komme til at indføre unødigt bureaukrati.
Så det vil vi selvfølgelig være opmærksomme på ved selve implementeringen af lovgivningen.
Men med de faldne bemærkninger skal jeg meddele, at Liberal Alliance støtter forslaget.
Pernille Vigsø Bagge (SF), 2012-03-23:
Vi hører desværre alt for ofte om overgreb på børn, misbrug og krænkelse, både inden for familiens egne rammer og i det offentlige rum, og i SF er vi af den holdning, at vi skal gøre alt, hvad vi kan for at beskytte vores børn.
Det er vores pligt, både som folkevalgte politikere, som forældre og som mennesker.
Vi må gøre alt tænkeligt for at forebygge, at vores børn havner i en overgrebssituation.
SF hilser det her lovforslag velkommen, fordi det styrker indsatsen mod seksuelle overgreb begået mod børn.
Lovforslaget udvider den personkreds, som man indhenter børneattest på, før de ansættes i stillinger, hvor de har mulighed for at skabe tillidsforhold til børn under 15 år.
Det kan f.eks. være havepersonale i institutioner, tilsynsførende i svømmeklubber osv. Børneattestloven har, siden den blev indført, ført gode resultater med sig.
F.eks. har alle idrætsforeninger siden 2005 være forpligtet til at tjekke nye frivillige i politiets Centrale Kriminalregister.
DGI, Danske Gymnastik- og Idrætsforeninger, og DIF, Danmarks Idræts-Forbund, har indgået et samarbejde, hvor man har ensrettet sanktionerne.
Den positive børneattest medfører dermed udelukkelse fra både paraplyorganisationerne selv og disses medlemsforeninger.
Lovforslaget giver foreninger og institutioner en unik mulighed for at gardere sig mod at ansætte mennesker, der tidligere har forgrebet sig på børn.
Det kan give arbejdsgiverne tryghed, da det at skulle leve med at have ansat en forbryder, der har de forkerte hensigter i forhold til den stilling, vedkommende har fået, kan være vanskeligt at håndtere.
Det giver også forældrene tryghed, da de ikke behøver at bekymre sig om negative konsekvenser ved at aflevere deres børn i en institution, til fodbold i den lokale idrætsforening eller lignende, og det vil samtidig frigøre den heldigvis overvejende del af gode medarbejdere med rent mel i posen for mistænkeliggørelse og svigtende tillid.
SF støtter forslaget.
Hans Vestager (RV), 2012-03-23:
På Det Radikale Venstres vegne skal jeg udtale, at vi kan tilslutte os det foreliggende lovforslag om, at man udvider personkredsen, og at der også skal indhentes børneattest på personale, som ikke direkte er ansat til at have med børn at gøre, f.eks., som det er sagt, børnebibliotekarer og pedeller i børnehaver.
Foreløbig er det jo sådan, så vidt det kan vurderes, at det strider mod de arbejdsretlige regler på området.
Men opbakning til forslaget fra Det Radikale Venstre.
Alex Ahrendtsen (DF), 2012-03-23:
Lovforslaget skal som sagt styrke indsatsen over for seksuelle overgreb mod børn, og at det allerede nytter med de nuværende regler, vises jo af, at der blev fundet 70 positive ud af ca. 250.000 børneattester, der blev udstedt i 2011.
Som andre har nævnt, vil lovændringen medføre yderligere ca. 9.000 børneattester, heraf 1.500 i erhvervsvirksomheder.
Hvis vi lige kigger lidt på baggrunden for lovforslaget, skyldes det jo to beslutningsforslag fra henholdsvis Dansk Folkeparti og Socialistisk Folkeparti, der begge lagde op til at udvide den kreds af personer, som der skal indhentes børneattest på.
Dansk Folkeparti ønskede at gå videre, vi ville udvide børneattestordningen til at omfatte eksisterende ansættelsesforhold og ikke kun nyansættelser, som det er tilfældet i dag.
Lovændringen kommer heller ikke til at gælde for eksisterende ansættelser, og det er vi lidt kede af i Dansk Folkeparti.
Vi er godt klar over, at loven kan suppleres af indberetningscirkulæret, som jo giver arbejdsgiverne mulighed for at blive underrettet efter omstændighederne, hvis en ansat eller en beskæftiget person har direkte kontakt med børn under 15 år, men det hjælper jo ikke noget ved allerede ansatte.
Jeg kan forstå på baggrundsmaterialet, at ministeriet mener, det vil stride mod arbejdsretlige regler, hvis vi udvider det til eksisterende ansættelser, men i Dansk Folkeparti mener vi, at det må vi kunne finde en løsning på.
Med disse lidt kritiske ord kan vi dog bakke lovforslaget op, og vi ser frem til det kommende arbejde i udvalget, hvor vi også håber at ministeren og de øvrige partier vil bakke op om Dansk Folkepartis ønske om at udvide ordningen til eksisterende ansættelser.
Troels Ravn (S), 2012-03-23:
Også på dette lovforslag er jeg vikar for hr. Flemming Møller Mortensen.
I 2005 blev børneattestloven vedtaget med et bredt flertal i Folketinget.
Loven har til hensigt at beskytte børn og unge mod seksuelle overgreb fra voksne uden familiære relationer til det pågældende barn.
Formålet med den pågældende lov er at sikre, at vores børn og unge kan færdes trygt i skoler og institutioner og til fritidsaktiviteter.
Forældre skal med ro i sindet kunne overlade deres børn i andre voksnes varetægt.
Vi skal som samfund kunne stole på, at det tillidsforhold, der opstår mellem barn og voksen, ikke misbruges.
En tværministeriel arbejdsgruppe har undersøgt den nuværende lovgivning og har fundet, at det er nødvendigt at udvide personkredsen, der skal indhentes børneattest på.
I en række tilfælde skal der ikke indhentes børneattest for voksne, der fast færdes blandt børn og unge, fordi de igennem deres stilling ikke har direkte kontakt til børn og unge.
Dette kan f.eks. være en havearbejder i en børnehave.
Det er et unødvendigt hul i lovgivningen, og det sætter spørgsmålstegn ved, om den nuværende lov lever fuldstændig op til den oprindelige intention, nemlig at beskytte børn og unge.
Med dette forslag til en lovændring er det derfor formålet at udvide personkredsen, som der skal indhentes børneattest på.
De nye regler vil gælde for personer, der færdes blandt børn og unge under 15 år og derfor har mulighed for direkte kontakt til børn og unge.
Ved en sådan udvidelse skal der være en klar sammenhæng mellem formålet med loven og midlet til at effektuere loven.
I den forbindelse mener jeg, at vi har fået et resultat meget tæt på det opnåelige.
Intentionen er at sikre trygheden for børn og unge uden at indføre unødvendige og tidkrævende administrative byrder for de pågældende institutioner.
Det er meget vigtigt, at de berørte myndigheder, organisationer og institutioner skal kunne fortsætte med at udføre det arbejde, de har til opgave, samtidig med at vi sikrer en høj standard for beskyttelse af børn og unge under 15 år.
Lovforslaget medfører tilmed en ændring i folkeoplysningsloven, som betyder, at betingelserne for at modtage tilskud afhænger af overholdelse af børneattestloven.
Socialdemokraterne mener, at ændringen går ind og dækker et hul i den nuværende lov.
Vi håber derfor, at der fortsat er bred opbakning til at beskytte børn og unge mod seksuelle forbrydelser.
Socialdemokraterne støtter lovforslaget.
Michael Aastrup Jensen (V), 2012-03-23:
Med lovforslag nr. L 99 foreslår regeringen en udvidelse af pligten til at indhente børneattester.
Det skal således også gælde en række konkrete institutions- og persongrupper, som f.eks. bibliotekarer på børnebiblioteker og pedeller i daginstitutioner.
Ændringen af loven skal styrke forældrenes tryghed, når de afleverer børnene i børnehaver, fritidsklubber og andre institutioner.
De skal kunne tage afsted fra institutionerne med en vished om, at deres børn er i de bedste hænder.
Ændringen skaber således efter Venstres mening en tryghed for forældrene og en mere sikker hverdag for børnene.
Det er vigtigt, at både forældrene og ansatte føler sig trygge ved alle de ansatte, der omgås børnene.
Lovforslaget er resultatet af en arbejdsgruppe under Kulturministeriet.
Det er en opfølgning på arbejdsgruppens undersøgelser, der har fokuseret på behovet for at gennemføre justeringer i reglerne for børneattester.
Justeringerne skal garantere, at børneattester indhentes i alle sammenhænge, hvor det er relevant.
Den skal også gælde for andre institutions- og persongrupper, som er i kontakt med børnene.
Det vil skabe en bedre hverdag for både børnene og de ansatte i institutionerne.
Det er i dag sådan, at der indhentes ca. 250.000 børneattester.
Det vurderes, at lovforslaget vil medføre, at der skal indhentes at ca. 9.000 ekstra.
Der er således tale om en relativt lille forøgelse.
Derudover vil de foreslåede ændringer bidrage til at skabe større tryghed og bedre rammer for alle. Men samtidig er det stadig vigtigt, at de ansatte er opmærksomme, for selv om børneattesterne er en stor hjælp ved ansættelsen af nyt personale, må den ikke afløse ledelsens og personalets ansvar.
Det er således vigtigt, at denne udvidelse af ordningen om indhentning af børneattester ikke skaber en falsk tryghed.
Men den er helt sikkert et godt redskab til at skabe trygge rammer omkring børnene.
Derfor støtter Venstre lovforslaget, idet lovforslaget gennemfører de nødvendige ændringer af loven om børneattester, således at lovforslaget forhåbentlig kan gennemføres den 1. juni 2012.
Lars Barfoed (KF), 2012-03-23:
Som andre har været inde på, gennemfører det her lovforslag jo en aftale, der blev indgået sidste år på teaterområdet.
Vi var med i den aftale, der blev indgået sidste år.
Det var endda en konservativ minister, der stod for den.
Nu er der skiftet minister, men Det Konservative Folkeparti har ikke skiftet holdning til aftalen, så vi støtter det lovforslag, der jo gennemfører den aftale, der blev indgået.
Vi lægger i Det Konservative Folkeparti stor vægt på, at der er gode vilkår for vores teatre lige fra Det Kongelige Teater til de mindste egnsteatre.
Det er vigtigt, for teatret er simpelt hen en vigtig del af dansk kultur.
Teatret er en vigtig kulturinstitution.
Når det gælder formidling af dansk kultur, og så kan det være klassisk dansk kultur eller moderne dansk kultur, er den formidling af kulturen, der foregår over de danske scener, rigtig vigtig.
Derfor er ikke mindst egnsteatrene vigtige.
Jeg vil også gerne i den forbindelse fremhæve, at det er vigtigt, at vi sikrer, at børn og unge har adgang til vores scener.
Børn og unge er jo den kommende generation af teatergængere.
Nu kan jeg forstå, at vi senere skal se på en bekendtgørelse, hvor der bliver muligheder for at tage nærmere stilling til rabatordninger og lignende, og i den forbindelse vil Det Konservative Folkeparti lægge vægt på, at der fortsat er gode muligheder for rabat til børn og unge, for det er vigtigt, at vi sikrer, at den generation, der vokser op, vokser op i kendskab til scenen, sådan at de kan blive, jeg havde nær sagt gode og flittige teatergængere i fremtiden.
Med lovforslaget her får vi en mere enkel struktur i vores administrationen af teatrene, en større fleksibilitet for egnsteatrenes muligheder for støtte og sammenlægninger, og det er elementer, som vi synes er væsentlige, blandt de andre elementer, der ligger i lovforslaget.
Der er jo fortsat forhold, vi skal se på og udvikle i forbindelse med vores teatre, men vi synes i Det Konservative Folkeparti, at det her lovforslag er et godt skridt på vejen i udviklingen af teaterordningerne i Danmark.
Anders Samuelsen (LA), 2012-03-23:
Da vores ordfører ikke kan være her i dag, skal jeg læse hans ordførertale op.
Det overordnede sigte med aftalen var at sikre gode rammer for dansk teater.
I dag udmønter vi en række mere tekniske og konkrete initiativer, som er en del af aftalen.
De enkelte elementer er allerede blevet grundigt gennemgået i løbet af debatten, men jeg vil gerne her have lov til at fremhæve den del af forslaget, som handler om at lempe de hidtidige maksimumsgrænser for, hvor stor en andel af det kommunale tilskud til egnsteatre og små storbyteatre der refunderes af staten.
Det giver en større fleksibilitet og understøtter det lokale ansvar, og det er et sundt princip.
Liberal Alliance støtter forslaget.
Stine Brix (EL), 2012-03-23:
Nu er der jo flere af de foregående ordførere, der har været inde på, at lovforslaget, som vi behandler her i dag, er en udmøntning af en aftale, som er indgået af alle partier undtagen Enhedslisten, og det skal jeg skynde mig at sige ikke er, fordi vi ikke synes, at lovforslaget er udmærket, for det synes vi, og vi vil meget gerne være med til at drøfte det.
Vi håber også, at vi i fremtiden kan være med i kommende drøftelser omkring teaterområdet og scenekunstområdet, så det er ikke et udtryk for, at vi ikke synes, at det, der ligger, er udmærket.
Så jeg håber, at vi kan få en rigtig bred drøftelse – hvor vi også er med – af fremtiden for det her område.
Jeg synes, der er gode toner i forslaget.
Jeg synes, det er positivt, at loven skifter navn til lov om scenekunst.
Det er på tide, at vi får inkluderet de mange former for scenekunst, som ikke er snævert teater, men også er performanceteater, dans, og hvad der ellers findes derude på de skrå brædder.
Vi er også meget begejstrede for, at aftalen åbner op for, at der kan komme en åben scene langt om længe.
Til gengæld synes jeg, det er en lille smule bekymrende, at man ikke er kommet længere og har taget initiativ til at sikre, at der rent faktisk bliver en fast åben scene.
Man kunne læse så sent som i går i Politiken, at nu bliver den skubbet lidt rundt mellem de forskellige teatre i København, og Mikkel Harder Munck-Hansen, den tidligere formand for Scenekunstudvalget under Statens Kunstråd, sagde også, at der simpelt hen mangler det, at politikerne satte sig mere for bordenden i den her sammenhæng og forlangte, at der blev fundet en åben scene.
Jeg kunne godt ønske mig, og jeg kunne høre, at det også var et ønske fra Venstre, at vi satte os mere for bordenden i den sammenhæng og sikrede, at der rent faktisk kommer en åben scene og en fast åben scene.
Herudover vil jeg sige, at vi er glade for, at man laver mere frie rammer for rabatordninger og nedsatte priser.
Jeg kan se, at man lægger op til en drøftelse af bekendtgørelsen på det område, og vi håber, at det betyder, at mange flere mennesker kan komme til at komme i teatret eller ud at se andre typer performance – også folk, som måske ikke har meget høje lønninger eller penge til den slags.
Her på falderebet vil jeg gerne lige stille ministeren et spørgsmål, som jeg håber han vil kommentere enten i dag eller i forbindelse med udvalgsarbejdet.
I mange andre sammenhænge har jeg lagt mærke til, at kulturministeren lægger vægt på talentudvikling, og jeg vil gerne høre, om der er nogen særlig grund til, at der ikke er nogen initiativer her i loven, som kunne være med til at fremme talentudvikling i bred forstand, eventuelt regionalt, når det gælder området omkring scenekunst.
Pernille Vigsø Bagge (SF), 2012-03-23:
I SF er vi glade for det nye udspil til teaterloven, hvor vi fra politisk hold flytter prioriteringen i retning af mere kunst og mindre administration.
Scenekunsten er sprudlende og høster stor succes og råder over en omfattende talentmasse fyldt med kreativitet og inspiration.
De mange opsætninger på landets scener overværes af og beriger mange borgere hver dag og giver stof til eftertanke og refleksion.
Tilbage i juni 2011 indgik Folketingets partier undtagen Enhedslisten en politisk aftale om en række ændringer på teaterområdet.
Aftalen følger op på Teaterudvalgets rapport »Scenekunst i Danmark – veje til udvikling«.
Loven ændrer navn til lov om scenekunst, og lovens tekst tilpasses denne ændrede terminologi.
Navneforandringen understøtter vores forståelse for, at den pågældende lov handler om meget mere end teater.
Scenekunstområdet kendetegnes gennem sin høje diversitet af udtryks-, udfoldelses- og arbejdsformer, og det afspejles nu i lovgivningen.
Københavns Teater består, men skifter navn til Det Københavnske Teatersamarbejde.
De enkelte teatre under paraplyorganisationen sikres mere selvstændighed, da deres egne bestyrelser nu skal udpege teaterdirektøren.
Denne teaterdirektør skal så tilrettelægge det pågældende teaters profil i samarbejde med Det Københavnske Teatersamarbejde.
Derfor er det positivt, at vi med denne løsning decentraliserer teatermiljøet og sikrer de enkelte teatre størst mulig indflydelse på de beslutninger, der påvirker deres arbejde.
Samtidig medfølger også et krav om besparelser på Det Københavnske Teatersamarbejdes administration.
5 pct. skal skrælles af i indeværende år samt 2 pct. i det følgende.
Pengene, der spares, øremærkes til brug på en ny åben scene i København, som projektteatre og turnerende teatre kan spille på.
En sådan er tiltrængt, for scenekunstaktørerne har manglet den længe.
Lovforslaget sikrer endvidere Det Ny Teaters overlevelse, idet dets huslejetilskud findes som en selvstændig bevilling.
Huslejetilskuddet er tidligere blevet udbetalt af Det Københavnske Teatersamarbejde, men skåret væk efter en sparerunde.
Men at undvære Det Ny Teater, som har haft stor succes med sin profil som musikteater, ville være et stort tab for det danske kulturmiljø, og derfor er det vigtigt, at dets fortsatte virke sikres.
Et andet positivt tiltag er aftalens udvidelse af rammerne for, hvor meget offentlig støtte landets egnsteatre og små storbyteatre kan tildeles.
Dette åbner mulighed for, at disse teatre kan vokse sig større og udvikle sig til stor glæde for borgerne.
SF støtter det fremlagte lovforslag.
Hans Vestager (RV), 2012-03-23:
Som radikal ordfører kan jeg tilslutte mig det, som de tre foregående ordførere har sagt.
Det er rimelige forandringer, der er blevet foretaget.
Det er en god idé at ændre lovens navn til lov om scenekunst.
Det er sådan, at der konstant sker forandringer inden for teaterverdenen, inden for hele det område, som denne lovgivning vedrører, og derfor er det sådan, at så skal så mange som muligt føle sig velkomne, for der sker konstant forandring og udvikling inden for området.
Så derfor er der fra Det Radikale Venstre tilslutning til lovforslaget.
Man må jo også sige, at der er foregået en lang behandling af det – først den store teaterredegørelse og så de fire undersøgelser.
Og det, der for mig er det vigtigste i lovforslaget, er, at der lægges vægt på, at det ligger på det mere overordnede plan, og at man undgår så meget at nævne navne på forskellige teatre i selve loven, sådan at det, der sker på de enkelte teatre, kan foregå, uden at man skal føle, at man er nødt til at henholde sig til, at der står noget i en bestemt lovgivning.
At man vil tilskynde til internationalt samarbejde, burde egentlig ikke være nødvendigt at skrive i loven, for det må formodes, at man selv var med i noget sådant arbejde, men det kan jo være lidt svært, når man ellers sådan er vokset op i en bestemt national sammenhæng.
Fra radikal side er der støtte til lovforslaget.
Alex Ahrendtsen (DF), 2012-03-23:
Som det er blevet sagt, har dette lovforslag været længe undervejs.
Der er sket små justeringer, som at loven ændrer navn til lov om scenekunst, og Københavns Teater får det mere dækkende navn Det Københavnske Teatersamarbejde.
Det er alt sammen fint.
Der bliver en bestyrelse, som ansætter ledelsen, i stedet for at det var Københavns Teater, der gjorde det, og det er glimrende.
Så er vi også glade for, at Det Ny Teater i lovforslaget fortsat får huslejetilskud, men det kommer nu på den årlige finanslov. Vi er glade for, at der bliver en ens driftsstøtteordning for store teatre, herunder landsdelsscener og turnéteatre, og så er vi især glade for, at maksimumgsrænserne lempes for, hvor stort det kommunale tilskud til egnsteatre og små storbyteatre må være.
Det er vigtigt for os, at vi har et bredt kulturtilbud, teatertilbud i hele landet og ikke kun i København, og der er masser af mennesker rundtomkring i kommunerne, der går i teatret.
Med disse lempelser og ændringer giver vi mulighed for, at små teatre kan fusionere, og at kommunerne også kan give dem nogle flere penge, og det er jo alt sammen ganske godt.
Egnsteaterkonsulentordningen bliver afviklet.
Der har været lidt diskussion i udvalget frem og tilbage, om det var en god idé, men evaluering bliver fortsat foretaget.
Det er så bare Statens Kunstråd, der kommer til at forestå det.
Om det er en god idé, må komme an på en prøve.
Vi skal i hvert fald evaluere det og holde øje med, at det går, som det skal.
Så har vi også talt en del om formidlingsordningen, som er noget kompliceret og bureaukratisk.
Den skal forenkles, og det har ministeren heldigvis også lagt op til at vi skal tage en snak om på et senere tidspunkt.
Det er glædeligt.
Det sidste, som jeg lige vil henlede opmærksomheden på, er, at internationaliseringen ifølge loven nu kan foretages af teatre og børneteatre – ikke at man skal, og det er såmænd meget godt.
Der er jo en del børneteatre i Danmark, som er efterspurgt i udlandet, og de skal selvfølgelig have mulighed for at rejse ud, bare det ikke bliver et krav.
Til sidst vil jeg sige, at jeg kunne forstå af høringssvarene, at mange af høringsparterne var skuffede over, at det ikke blev en stor reform, men jeg tror faktisk, at det er en fin, lille reform med gode justeringer i en ordning, som fungerer godt for mange mennesker og institutioner og kulturformer.